SEITSMENDA KOOSSEISU

MÄÄRUS

Haapsalu				20. detsember 2013 nr 
				Eelnõu

Haapsalu linna ühisveevärgi ja -kanalisatsiooniga 
liitumise eeskiri

Määrus kehtestatakse ühisveevärgi ja -kanalisatsiooni seaduse § 5 lg 21

1. peatükk ÜLDSÄTTED

§ 1. Reguleerimisala

(1) Haapsalu linna ühisveevärgi ja -kanalisatsiooniga liitumise eeskiri (edaspidi eeskiri) sätestab ühisveevärgi ja -kanalisatsiooniga liitumise tingimused ja nõuded ning määrab liitumise korra Haapsalu linnas.

(2)	Eeskiri on täitmiseks kõigile ühisveevärgi ja -kanalisatsiooniga liituda soovivatele, liitunud ja seda kasutavatele juriidilistele ja füüsilistele.

(3)	Liitujate suhtes, kelle kinnistul paikneb või ehitatakse tootmishooned või –rajatised, lepitakse liitumistasu suuruses ja liitumise tingimustes kokku ühisveevärgi ja -kanalisatsiooni omaniku või valdaja ja liituja vaheliste läbirääkimiste teel.

§ 2. Mõisted

(1) Eeskirjas kasutatakse mõisteid järgmises tähenduses:
1)	ühisveevärgi ja -kanalisatsiooni arendamise kava – kava, mille kinnitab kohaliku omavalitsuse volikogu ja mille alusel arenduspiirkonnas toimub ühisveevärgi ja-kanalisatsiooni arendamine;
2)	arenduspiirkond - ühisveevärgi ja -kanalisatsiooni arengukavas sätestatud (otseselt liitumisega seostatav) piirkond, kus arendatakse ühisveevärki ja kanalisatsiooni vastavalt ühisveevärgi ja -kanalisatsiooni arengukavale;
3)	kaitsevöönd - ühisveevärgi ja -kanalisatsiooni kaitsevöönd on seaduse alusel ühisveevärgi ja -kanalisatsiooni ehitisi ümbritsev maa-ala, õhuruum või veekogu, kus kinnisasja kasutamist on kitsendatud ühisveevärgi ja -kanalisatsiooni ehitiste kaitse ja ohutuse tagamiseks;
4)	kanalisatsiooni vaatluskaev - maapinnale ulatuva luugiga kaev (toru) kanalisatsiooni torustikul;
5)	kinnistu - kinnistusraamatusse iseseisva üksusena kantud kinnisasi (maatükk) või hoonestusõigus käesoleva eeskirja tähenduses;
6)	kinnistu veevärk ja kanalisatsioon - liitumispunktist kinnistu pool asuvad ehitised ja seadmed, sealhulgas ehitiste siseveevärk ja - kanalisatsioon; 
7)	klient - kinnistu omanik, hoonestusõiguse alusel maakasutaja või ehitise kui vallasasja omanik, kelle kinnistu või ehitise veevärk või kanalisatsioon on ühendatud ühisveevärgi ja -kanalisatsiooniga vajaliku torustikuühenduse kaudu ja kellega vee-ettevõtja on sõlminud lepingu ühisveevärgist vee võtmiseks või reo- ning sademevee ärajuhtimiseks;
8)	liitumine - kinnistu veevärgi ühendamine ühisveevärgiga või kinnistu kanalisatsiooni ühendamine ühiskanalisatsiooniga veevarustuse või reo- ning sademevee ärajuhtimise teenuste edaspidiseks kasutamiseks;
9)	liitumistasu - tasu, mis tuleb kinnistuomanikul, hoonestusõiguse alusel maakasutajal või ehitise kui vallasasja omanikul maksta kinnistu või ehitise kui vallasasja veevärgi või kanalisatsiooni ühendamiseks ühisveevärgi või kanalisatsiooniga;

10)	liitumispunkt - ühisveevärgi ja -kanalisatsiooni olulise osana ühisveevärgi ja -kanalisatsiooni ning kinnistu veevärgi ja-kanalisatsiooniühenduskoht;
11)	mõõdusõlm - vee või reovee mõõtmiseks ettenähtud arvestist ja arvesti juurde kuuluvast sulgarmatuurist  (maakraan) koosnev tehniline sõlm;
12)	paisutustase - tõenäoline tase, milleni võib tõusta reo- ning sademevee tasapind ühiskanalisatsioonis;
13)peakraan - ühisveevärgi viimane sulgemisseade enne kinnistu veevärki;
14)	peatoru - ühisveevärgi või -kanalisatsiooni torustik, mille kaudu toimub kinnistute veega varustamine või kinnistutelt reo- ning sademevee ärajuhtimine;
15)	saasteaine (reoaine) - mis tahes aine, mis võib põhjustada reostust;

16)	reostus - vee omadusi halvendav saasteainete, organismide sisaldus vees, vee ülemäärane soojus või radioaktiivsus;
17)	reovesi - üle kahjustuspiiri rikutud ja enne suublasse juhtimist puhastamist vajav vesi;
18)sademevesi - loodusliku päritoluga sademe- ja drenaaživesi ning muu pinnase- ja pinnavesi, mis ei ole reovesi ning mis juhitakse ühiskanalisatsiooni või sademevee kanalisatsiooni;
19)	sademevee kanalisatsioon - ehitised ja seadmed sademevee ärajuhtimiseks ja kanaliseerimiseks;
20)	tegevuspiirkond - piiritletud maa-ala, kus vee-ettevõtja osutab veega varustamise või reo- ning sademevee ärajuhtimise teenuseid;
21)	vee-ettevõtja - eraõiguslik juriidiline isik, kes varustab kliendi kinnistu veevärki ühisveevärgi kaudu veega või korraldab ühiskanalisatsiooni kaudu kliendi kinnistu kanalisatsioonist reo- ning sademevee ärajuhtimist;
22)	volitatud isik - isik, kes kohaliku omavalitsuse volikogu otsusega on volitatud kontrollima kinnistu veevärgi ja kanalisatsiooni vastavust nõuetele; 
23)	ühendustoru - kinnistu veevärki veega varustav või kinnistu kanalisatsioonist reo- või sademevett ärajuhtiv toru peatorust liitumispunktini, viimane kaasa arvatud;
24)	ühisveevärk ja -kanalisatsioon - ehitiste ja seadmete süsteem, mille kaudu toimub kinnistute veega varustamine või reo- ning sademevee ärajuhtimine ja mis on vee-ettevõtja hallatav;
25)ühetaolised liitujad - liitujad, kellel on ühesugune tarbimisvõimsus (l/s) või kelle siseveevärgi ja -kanalisatsiooni torud on sama läbimõõduga.

(2) Ühisveevärgi ja -kanalisatsioonina käsitletakse ühisveevärki või ühiskanalisatsiooni eraldi või mõlemat koos.

§ 3. Liitumise alused

(1)	Vee-ettevõtja peab lubama ühendada kinnistu veevärki ühisveevärgiga ning kinnistu kanalisatsiooni ühiskanalisatsiooniga (edaspidi liitumine) eeskirjas sätestatud tingimuste kohaselt.

(2)	Kinnistu liitumine ühisveevärgi ja -kanalisatsiooniga toimub kinnistu omaniku, hoonestusõiguse alusel maakasutaja või ehitise kui vallasasja omaniku (edaspidi liituja) taotlusel tema ja vee-ettevõtja vahel sõlmitud liitumislepingu alusel.

(3)	Ühisveevärgi ja -kanalisatsiooniga liitumise eest maksab liituja vee-ettevõtjale liitumistasu eeskirjas sätestatud korras. Veevarustuse ja reo- ning sademevee ärajuhtimise teenuse kasutamise lõpetamisel liitumistasu ei tagastata.

(4)	Kui liitumistingimused ei muutu, ei tule kliendi vahetumise või kinnistu veevärgi ja kanalisatsiooni või nende osade välja vahetamisel tasuda liitumistasu.

(5)	Kui klient soovib kasutada täiendavaid veevarustuse või reo- ning sademevee ärajuhtimise teenuseid (sh saasteainete ärajuhtimist) või kasutada neid ulatuses, millega kaasneb ühisveevärgi ja kanalisatsiooni laiendamine või ümberehitamine, käsitletakse seda liitumisena ning see toimub eeskirja kohaselt. Otsuse, millise teenusmahu muutuse korral on vaja taotleda uut liitumist, teeb vee-ettevõtja.

(6)	Kui vee-ettevõtja või liituja või klient taotleb liitumispunkti asukoha muutmist, toimub see taotleja kulul ja seda käsitletakse eeskirja kohaselt toimuva liitumisena.

§ 4. Ühisveevärgi ja -kanalisatsiooni ulatus

(1)	Ühisveevärgi ja -kanalisatsiooni ning kinnistu veevärgi ja kanalisatsiooni vaheliseks piiriks on vee-ettevõtja määratud liitumispunkt.

(2)	Liitumispunkt paigaldatakse avalikult kasutatavale maale kuni üks meeter kinnistu piirist väljapoole. Kui liitumispunkti ei ole võimalik määrata eelnimetatud tingimustel, määratakse liitumispunkt vee-ettevõtja ja liituja kokkuleppel.

(3)	Liitumispunktiks on:

1)	veevärgil peakraan, mis kuulub ühisveevärgi juurde;
2)	kanalisatsioonil vaatluskaev (toru), mis kuulub ühiskanalisatsiooni juurde.

(4)	Avalike teede, tänavate ja väljakute sademevee äravooluehitiste liitumispunkt asub sissevoolul
peatorusse, kui ei ole kokku lepitud teisiti.

2. peatükk
ÜHISVEEVÄRGI JA -KANALISATSIOONIGA LIITUMINE

§ 5. Liitumistaotluse esitamine

(1) Kinnistu liitumiseks ühisveevärgi ja -kanalisatsiooniga esitab liituja vee-ettevõtjale vormikohase taotluse, mis peab sisaldama:
1)	liituja isikuandmeid;
2)	andmeid kinnistu omandi, suuruse ning maa sihtotstarbe kohta, detailplaneeringu koopiat või kokkuvõtet selle olemasolul;
3)	andmeid olemasoleva ja kavandatava hoonestuse ning nende kasutusotstarbe kohta, ehitusprojekti, ehitusloa või ehituse kasutusloa koopiat selle olemasolul;
4)	andmeid ühisveevärgi vee kasutuse kavandatava otstarbe ja koguse kohta;
5)	andmeid ühiskanalisatsiooni juhtida kavandatava reo- ja sademevee koguse, saasteainete ja reostusnäitajate kohta (elamukinnistutelt neid ei nõuta);
6)	ettepanekut liitumispunkti asukoha kohta;
7)	ettepanekut kinnistu veevärgi ning kanalisatsiooni ühisveevärgi ja -kanalisatsiooniga ühendamise tähtaja kohta;
8)	kinnistu plaani;
9)	teenindus- ja tootmisotstarbega sisseseade korral andmeid vett kasutavate ja reovett eraldavate tehnoloogiliste protsesside kohta ning andmeid neist protsessidest ühiskanalisatsiooni ärajuhitava reovee reostustaseme ja -koguste kohta.

(2) Vee-ettevõtjal on õigus nõuda lisaks käesoleva paragrahvi lõikes 1 nimetatule täiendavaid andmeid ja selgitusi, kui need on vajalikud taotluse läbivaatamiseks ja liitumistingimuste seadmiseks.

§ 6. Liitumistingimuste seadmine

(1)	Taotluse esitamise päevast 30 kalendripäeva jooksul seab vee-ettevõtja taotlejale kirjalikult liitumistingimused, sh piiratud ulatuses liitumise tingimused, või jätab taotluse rahuldamata.

(2) Liitumistingimustes märgitakse:

1)	liitumispunktide asukohad;
2)	lubatavad veevõtu ja reo- ning sademevee ärajuhtimise tarbimisvõimsused (l/s), kogused, reo-ning sademeveega ära juhtida lubatavad saasteained ning ärajuhitava vee reostusnäitajad;
3)	veerõhk ühisveevärgis ning ühiskanalisatsiooni paisutustase;
4)	tehnilised erinõuded (mõõteseadmed, lokaalpuhastid, vooluhulga regulaatorid, ühtlustusmahutid jne);
5)	liitumisprojekti koosseisu kohta esitatavad nõuded;
6)	liitumistingimuste kehtivusaeg.

(3)	Liitumise taotlust ei rahuldata, kui liituda soovija:
1)	veevajadust ei ole võimalik ühisveevärgist rahuldada ühisveevärgi nõuetekohast toimimist kahjustamata;
2)	tahab juhtida ühiskanalisatsiooni reo- või sademevett, mille ohtlike ainete sisaldus ei vasta nõuetele;
3)	tahab juhtida ühiskanalisatsiooni reo- või sademevett, mille kogust või selles sisalduvat reostust või reostuse kogust ei ole võimalik juhtida ühiskanalisatsiooni kahjustamata.

(4)	Vee-ettevõtjal on õigus rahuldada taotlus piiratud ulatuses, kui taotluse rahuldamisega võib
kaasneda häireid klientide veega varustamises või reo- ning sademevee ärajuhtimises. Taotluse
rahuldamata jätmisest või rahuldamisest piiratud ulatuses teatatakse taotlejale kirjalikult, märkides
selle põhjused.

§ 7. Liitumisprojekti koostamine

(1)	Kinnistu veevärgi ja kanalisatsiooni liitumisprojekt (edaspidi liitumisprojekt) peab vastama vee-
ettevõtja väljastatud liitumistingimustele ning ühisveevärgi ja kanalisatsiooni kasutamise eeskirja ehitusnõuetele.

(2)	Liitumisprojekti koosseisus peavad olema vähemalt:
1)	kinnistu veevärgi ja kanalisatsiooni lahenduse seletuskiri koos kõigi vee tarbimise ja reo- ning sademevee ärajuhtimise koguse- ja reostusnäitajatega;
2)	kinnistu veevärgi ja kanalisatsiooni hooneväliste rajatiste plaan;
3)	veemõõdusõlme, veerõhu tõsteseadmete, tulekustutussüsteemi juhtsõlmede, reo- ning sademevee pumba- ja puhastusseadmete paiknevuse ning koosseisu joonised.

(3) Liituja ning vee-ettevõtja kokkuleppel võib liituja samal ajal liitumisprojektiga tellida ka liitumiseks vajaliku ühisveevärgi ja -kanalisatsiooni ehitusprojekti, milleks sel juhul seatakse ühisveevärgi ja -kanalisatsiooni rajatiste projekteerimise tehnilised tingimused.

§ 8. Liitumislepingu sõlmimine

(1)	Liitumisleping sõlmitakse 30 kalendripäeva jooksul pärast liitumisprojekti vee-ettevõtjale kooskõlastamiseks esitamist, kui ei ole kokku lepitud teisiti. Liitumisprojekt esitatakse kahes eksemplaris, millest üks tagastatakse liitujale kooskõlastatult pärast liitumislepingu sõlmimist.

(2)	Liitumislepingus märgitakse:

1)	liitumistingimused (mis vajaduse korral on liitumisprojektist lähtuvalt täpsustatud);
2)	liitumisvõimsus (l/s) ja liitumistasu suurus või liitumistasu suuruse kalkulatsioon;
3)	liitumistasu maksmise kord;
4)	liitumise tähtaeg;
5)	vajaduse korral muud liitumise kohta esitatavad nõuded.

(3)	Kui liitumisleping sõlmitakse liitumistasu kalkulatsioonist lähtudes, nähakse ette liitumistasu suuruse hilisem täpsustamine, lähtudes liitumiseks vajalike ühisveevärgi ja -kanalisatsiooni rajatiste ehituseks vajalikest töödest, arvestades riigihangete seadust. Kui riigihanget ei korraldata, on liitujal õigus osaleda ehitaja valikul.

(4)	Kui liitumisprojekt ei vasta eeskirja § 7 lõigete 1 ja 2 nõuetele, on vee-ettevõtjal õigus jätta liitumisleping sõlmimata. Sel juhul tagastatakse liitumisprojekt seda kooskõlastamata, märkides kooskõlastamata jätmise põhjused.

§ 9. Liitumislepingu täitmine

(1)	Liitumislepingu kohaselt tekib liitujal õigus veevarustuse ja reo- ning sademevee ärajuhtimise abonentlepingu sõlmimiseks, kui lepingu osapooled on täitnud lepingulised kohustused, fikseerinud liitumispunktid piiritlusaktiga ning liitujal on võimalik saada lepingu kohastel liitumistingimustel ühisveevärgist vett ja juhtida ühiskanalisatsiooni reo- ning sademevett.

(2)	Liitumislepingu kohased liitumistingimused ning piiritlusakt on abonentlepingu sõlmimisel abonentlepingu osad. Piiritlusakti koostamise aluseks on teostusjoonis.

(3)	Kinnistu veevärk ja kanalisatsioon peavad olema paigaldatud vastavuses liitumisprojektiga. Liituva kinnistu veevärgi ja kanalisatsiooni vastavust nõuetele on õigus kontrollida kohaliku omavalitsuse volikogu otsusega volitatud isikul. Puuduste ilmnemisel vormistatakse puuduste kohta kahes eksemplaris akt, millest üks eksemplar antakse liitujale. Liitujal ei teki abonentlepingu sõlmimise õigust enne puuduste kõrvaldamist.

(4)	Liitumistasu eest ehitatud või ümberehitatud ühisveevärk ja -kanalisatsioon ning liitumispunktid
jäävad vee-ettevõtja omandisse.

§ 10. Liitumislepingu lõpetamine

(1)	Liitumisleping lõpetatakse liituja soovil, kui ta loobub ühisveevärgi ja -kanalisatsiooniga liitumisest.

(2)	Vee-ettevõtjal on õigus liitumisleping üles öelda:

1)	juriidilise isiku lõpetamisel, kui juriidilisel isikul ei ole õigusjärglast;
2)	juriidilise isiku pankroti korral;
3)	muudel õigusaktidest ja liitumislepingust tulenevatel põhjustel.

(3)	Liitumislepingu lõpetamise korral katab liituja vee-ettevõtjale lepingu lõpetamise hetkeni tehtud
tööde ja tööde katkestamisega seotud kulutused, arvestades võlaõigusseaduse §-s 655 sätestatut.

3. peatükk 
LIITUMISTASU MAKSMINE

§ 11. Liitumistasu võtmise ja arvutamise alused

(1)	Liitumistasu peab katma kinnistule teenuste nõuetekohaseks osutamiseks, sealhulgas tuletõrjeveega varustamiseks, kui see toimub ühisveevärgist, vajalike ühisveevärgi ja -kanalisatsiooni torustike ning muude ehitiste ehitamiseks ja ümberehitamiseks tehtud või tehtavad kulud.

(2)	Liitumistasu arvutamine toimub vastavalt vee-ettevõtja koostatud ja Konkurentsiameti või kohaliku omavalitsusega kooskõlastatud liitumistasude arvutamise metoodikale, mis on kättesaadav Konkurentsiameti või kohaliku omavalitsuse veebilehel.

(3) Sademeveekanalisatsiooni ehitiste rajamise kulude jagamisel kinnistute vahel võib olla aluseks kinnistute suurus või nende kõvakattega kaetud osa, sh katused, teed ja tänavaosad.

§ 12. Liitumistasu maksmine

(1)	Liituja maksab liitumistasu vee-ettevõtja ja liituja vahel sõlmitud liitumislepingus ettenähtud tähtaegadel.

(2)	Kui liituja ning vee-ettevõtja ei ole kokku leppinud teisiti, siis maksab liituja:

1)	50% liitumistasust 14 kalendripäeva jooksul pärast liitumislepingu sõlmimist;
2)	50% liitumistasust liitumislepingu kohaste ehitustööde lõpetamise päevaks ja kui tööd kestavad vastavalt liitumislepinguga määratud maksegraafikule üle 30 kalendripäeva, siis ehitustööde kestuse jooksul.

(3)	Kui liituja ei pea kinni liitumislepingujärgsetest maksetähtaegadest, maksab ta vee-ettevõtjale vastavalt liitumislepingule viivist, kuid see ei või olla suurem kui 0,2% tasumata summalt päevas.

(4)	Kui liitumislepingujärgsest ehitustähtajast ei pea kinni vee-ettevõtja, maksab ta liitujale leppetrahvi vastavalt liitumislepingule, kuid mitte üle 30% liitumistasust.

4. peatükk
LÕPPSÄTTED

§ 13. Varasemate lepingute kehtivus

Enne käesoleva eeskirja jõustumist ühisveevärgi ja -kanalisatsiooni omaniku ning liituja vahel sõlmitud liitumislepingud kehtivad, kehtivad niivõrd, kuivõrd need ei ole vastuolus seaduse, käesoleva eeskirjaga või muude kehtivate õigusaktidega.

§ 14. Rakendamine

(1) Käesolev eeskiri jõustub kolmandal päeval peale avaldamist Riigi Teatajas.
(2) Tunnistatakse kehtetuks Haapsalu Linnavolikogu 30.06.2006 määrus nr 11.

Jaanus Karilaid
Volikogu esimees

SELETUSKIRI
Eelnõule „Haapsalu linna ühisveevärgi ja –kanalisatsiooniga liitumise eeskiri“

Haapsalu linna ühisveevärgi ja -kanalisatsiooni liitumise eeskirja eelnõu on koostatud lähtudes ühisveevärgi ja –kanalisatsiooni seaduse § 8 lg 4 esitatud nõuetest.

Haapsalu linna ühisveevärgi ja -kanalisatsiooni liitumise eeskiri sätestab kinnistu liitumistaotlusele esitatavaid nõudeid ning liitumistaotluse läbivaatamise tähtajad ja korra; kinnistu liitumistingimustele, liitumislepingule ning kinnistu veevärgi ja kanalisatsiooni projektile esitatavaid nõudeid ning liitumistasu tasumise korda.

Eelnõus toodud liitumistaotluse andmestik, mida taotleja peab esitama on võrreldes senikehtivaga põhjalikum. Liitumistasu arvestamise korra suhtes on konkreetselt välja toodud mille kohta saab liitumistasu võtta ja kes selle määrab (enne määras veeettevõte) nüüd aga osaliselt konkurentsiamet. Liitumistasu maksmise suhtes on toodud välja et tasumine 50% enne ja 50% pärast. Sisse on toodud tasu arvestamine sademeveekanalisatsiooniga liitumise osas.

Käesolevas ühisveevärgi ja –kanalisatsiooni liitumise eeskirjas on lisaks muudatused liitumistasu arvestamise korras.

Linnavalitsus teeb ettepaneku eelnõu määrusena vastu võtta.

Peeter Vikman, aselinnapea
6.12.13